b'\n_START_ARTICLE_\nPoienile de sub Munte, Maramure\xc8\x99\n_START_SECTION_\nEtimologie\n_START_PARAGRAPH_\nEtimologia numelui localit\xc4\x83\xc8\x9bii: din Poiana (< subst. poian\xc4\x83 \xe2\x80\x9elumini\xc8\x99 \xc3\xaen p\xc4\x83dure", de origine slav\xc4\x83) + de + sub + Munte (< apelativul munte < lat. mons, -tis).\n_START_SECTION_\nA\xc8\x99ezare\n_START_PARAGRAPH_\nLocalitatea Poienile de sub Munte este situat\xc4\x83 \xc3\xaen nord-estul jude\xc8\x9bului la poalele mun\xc8\x9bilor Maramure\xc8\x99ului, pe drumul jude\xc8\x9bean DJ187 Leordina - Ruscova - Poienile de sub Munte, \xc8\x99i este str\xc4\x83b\xc4\x83tut\xc4\x83 de r\xc3\xa2ul Ruscova.\n_START_SECTION_\nIstoric\n_START_PARAGRAPH_\nSatul Poienile de sub Munte este atestat documentar \xc3\xaen anul 1353, fac\xc3\xa2nd parte din teritoriul Cnezatului de Vale al neamului Bogd\xc4\x83ne\xc8\x99tilor, fiind \xc3\xaent\xc4\x83rit\xc4\x83 \xc8\x99i hot\xc4\x83rnicit\xc4\x83 \xc3\xaen 1353 fiilor lui Iuga. Dup\xc4\x83 alte surse, din 1411 (Polyna). Faptul c\xc4\x83 Poienile de sub Munte a f\xc4\x83cut parte \xc3\xaen 1353 din mo\xc8\x99ia Cuhea, reiese clar din explica\xc8\x9bia pe care o face Ioan Mihali \xc3\xaen diploma din 21 aprilie 1411. Astfel, el arat\xc4\x83 c\xc4\x83 mo\xc8\x99iile prezentate din diploma din 1411, printre care \xc8\x99i Poienile de sub Munte, erau ale lui Ion Vod\xc4\x83, fiul lui Ruszka-Polyana. Iuga Vod\xc4\x83 era \xe2\x80\x9efrate dulce\xe2\x80\x9d cu Bogdan Vod\xc4\x83._NEWLINE_Cnezatul de Vale al Bogd\xc4\x83ne\xc8\x99tilor era situat pe Valea Vi\xc8\x99eului \xc8\x99i pe cursul superior al Izei, cu limita \xc3\xaen defileul dintre B\xc3\xa2rsana \xc8\x99i Str\xc3\xa2mtura._NEWLINE_De-a lungul istoriei sale, Poienile de sub Munte a avut mai multe denumiri, astfel \xc3\xaen anul 1411 a avut mai multe denumiri: Rusca Poliana, Poiana Rusc\xc4\x83i, Poiana Rusului, Poienile Ru\xc8\x99ilor, Rwzkopolania (Poiana Rusc\xc4\x83i); Polyana \xc3\xaen 1457; Poyana \xc3\xaen 1604; Havasmezei \xc3\xaen 1900; Poienile de sub Munte \xc3\xaentre anii 1920-1940; Hovasmezei \xc3\xaentre anii 1940-1944 (\xc3\xaen timpul ocupa\xc8\x9biei hortiste); Poliana Pid Horo \xc3\xaen 1945 \xc8\x99i Poienile de sub Munte din anul 1945 p\xc3\xa2n\xc4\x83 \xc3\xaen zilele noastre.\n_START_SECTION_\nObiectiv memorial\n_START_PARAGRAPH_\nArmata german\xc4\x83 a realizat \xc3\xaen anul 1917, la 1 km vest de Poienile de sub Munte, un cimitir militar, \xc3\xaen care au fost \xc3\xaenhuma\xc8\x9bi 90 de militari germani. Cimitirul a fost \xc3\xaemprejmuit cu gard din lemn \xc8\x99i s\xc3\xa2rm\xc4\x83. \xc3\x8en teren, nu mai exist\xc4\x83 \xc3\xaensemnele de c\xc4\x83p\xc4\x83t\xc3\xa2i. Dar, recent a fost ridicat\xc4\x83 o cruce.'